**Prehľad úspechov slovenskej hádzanej** sumarizuje prehľad prehľad medailí slovenských hádzanárov na vrcholných svetových a európskych podujatiach v ére samostatnosti, v reprezentácii Československa a prehľad klubových aj individuálnych úspechov v európskych pohároch.

História
--------

Československá mužská hádzaná slávila veľké úspechy v päťdesiatych a šesťdesiatych rokoch 20. storočia, kedy patrila k svetovej špičke. Z majstrovstiev sveta priviezli päť medailí, vyvrcholením tohto obdobia bol titul svetových šampiónov vo Švédsku 1967, ku ktorému prispelo kvarteto slovenských hádzanárov. Štvornásobný medailista z MS Anton Frolo bol najstarším a Rudolf Horváth najmladším členom víťazného tímu , štvoricu Slovákov dopĺňali Vladimír Seruga a Martin Gregor. Posledný veľký úspech zaznamenali československí hádzanári pri olympijskej premiére tohto športu v Mníchove 1972, o zisk striebornej medaily sa pričinili traja Slováci, v bráne stál Peter Pospíšil a v poli bojovali Vincent Lafko a Andrej Lukošík.

Československá reprezentácia žien sa môže pochváliť kompletnou medailovou zbierkou z majstrovstiev sveta, vrátane titulu majsteriek sveta z premiérových MS 1957 v Juhoslávii. V sedemdesiatych a osemdesiatych rokoch 20. storočia získala slovenská ženská hádzaná výraznú prevahu nad českou, čo sa prejavilo aj na zložení reprezentácie. Na MS 1982 bolo družstvo Československa zostavené len zo slovenských hráčok! Vyvrcholením bolo striebro z MS 1986 za účasti 12 Sloveniek. Družstvo malo medailové ambície aj na olympijských hrách 1988 v Soule, k postupu do najlepšej štvorky však chýbal jeden strelený gól v stretnutí s Juhosláviou. O ďalšiu účasť pod olympijskými kruhmi pripravil hádzanárky bojkot OH 1984 v Los Angeles, športovci socialistických krajín sa zúčastnili akejsi „náhradnej olympiády" pod názvom *Družba 1984*. Turnaj v hádzanej žien za účasti socialistických krajín, ktoré vtedy tvorili svetovú špičku sa konal v Trenčíne , Československo obsadilo druhé miesto za Sovietskym zväzom.

Éra samostatnosti
-----------------

História česko-slovenskej hádzanej sa uzavrela v roku 1993 už po rozdelení Česko-Slovenska. Obe krajiny sa naposledy predstavili v spoločnej reprezentácii na majstrovstvách sveta, muži v zostave so šiestimi Slovákmi obsadili 7. miesto, ženy (10 Sloveniek) skončili deviate. Nástupníckymi krajinami s právom účasti na ďalšom svetovom šampionáte sa stali muži Česka a ženy Slovenska. Ženy zahájili ústup z pozícií posledným miestom na premiérových ME 1994, následne sa zúčastnili majstrovstiev sveta 1995, no na ďalšiu účasť na vrcholnom podujatí museli čakať dlhých 19 rokov. Lepšie výsledky dosiahla reprezentácia mužov, ktorá vybojovala účasť na dvoch majstrovstvách sveta a trikrát štartovali na európskom šampionáte.

Medailisti z olympijských hier
------------------------------

| Rok | Dejisko | Meno | Slováci v družstve |
| --- | --- | --- | --- |
| 1972 | Nemecko Mníchov | Olympijské striebro Československo | Peter Pospíšil, Vincent Lafko, Andrej Lukošík |

Medailisti z majstrovstiev sveta
--------------------------------

**Muži**

| Rok | Dejisko | Meno | Slováci v družstve |
| --- | --- | --- | --- |
| 1958 | Nemecká demokratická republika NDR | striebro Československo | Anton Frolo, Jozef Čaniga |
| 1961 | Nemecko NSR | striebro Československo | Anton Frolo, Karol Lukošík |
| 1964 | Česko-Slovensko Československo | bronz Československo | Anton Frolo, Vladimír Seruga |
| 1967 | Švédsko Švédsko | zlato Československo | Anton Frolo, Vladimír Seruga, Martin Gregor,  Rudolf Horváth |

**Ženy**

| Rok | Dejisko | Meno | Slovenky v družstve |
| --- | --- | --- | --- |
| 1957 | Juhoslávia Juhoslávia | zlato Československo | Anna Čápová, Veronika Schmidtová |
| 1962 | Rumunsko Rumunsko | bronz Československo | Anna Košíková |
| 1986 | Holandsko Holandsko | striebro Československo | Anna Hradská, Marta Pösová, Božena Mažgútová,  Mária Ďurišinová, Alena Damitšová, Jana Stašová,  Daniela Trandžíková, Zuzana Budayová, Jana Kuťková,  Elena Gašparíková-Brezányová, Erika Gombosová,  Júlia Kolečániová |

Úspechy v ére samostatnosti
---------------------------

Slovensko Slovensko (muži)

* Majstrovstvá sveta

2009 – 10. 2011 – 17.
* Majstrovstvá Európy

2006 – 16. 2008 – 16. 2012 – 16.
Slovensko Slovensko (ženy)

* Majstrovstvá sveta

1995 – 12.
* Majstrovstvá Európy

1994 – 12. 2014 – 12.

Úspechy v európskych pohároch
-----------------------------

**Klubové úspechy**

* Iskra Partizánske –  víťaz Pohára víťazov pohárov 1979/80, finalista Pohára EHF 1991/92
* Inter Bratislava – finalista Európskeho pohára majstrov 1979/80
* Družstevník Topoľníky – finalista Pohára víťazov pohárov 1985
* Štart Bratislava – finalista Pohára IHF 1987
* SCP Banská Bystrica – finalista Pohára EHF 1998

**Individuálne úspechy**

Európsky pohár majstrov

* 1963 –  Anton Frolo (Dukla Praha) Česko-Slovensko
* 1963 –  Martin Gregor (Dukla Praha) Česko-Slovensko
* 1984 –  Peter Mesiarik (Dukla Praha) Česko-Slovensko

Liga majstrov žien/EPM

* 1989 –  Mária Labayová (Hypo Niederösterreich) Rakúsko
* 1995 –  Magdaléna Škodová (Hypo Niederösterreich) Rakúsko
* 1999 –  Marianna Gubová (Dunaferr SE) Maďarsko

Pohár víťazov pohárov

* 1992 –  Ľubomír Švajlen (Fotex Veszprém) Maďarsko
* 1999 –  Stanislav Demovič (Ademar León) Španielsko

Pohár EHF

* 1991 –  Alena Damitšová (Lokomotiva Záhreb) Juhoslávia
* 1998 –  Marianna Gubová (Dunaferr SE) Maďarsko
* 2006 –  Katarína Mravíková, Katarína Harišová, Lucia Uhráková (Ferencváros Budapešť) Maďarsko

Pozri aj
--------

* Česko-slovenské národné hádzanárske družstvo mužov
* Česko-slovenské národné hádzanárske družstvo žien
* Slovenské národné hádzanárske mužstvo
* Slovenské národné hádzanárske družstvo žien

Referencie
----------

1. ↑  Nezničiteľný Frolo sa dočkal zlata na štvrtom šampionáte
2. ↑  30 rokov od vicemajstrovského titulu na MS 1986
3. ↑  Soul už stokrát oplakala
4. ↑  Športovcom zalepili oči Družbou